[Foto’s] Pta se eerste burger help opruim ná optogteSolly Msimanga, Pretoria se burgemeester, het Donderdag die middestad se strate ingevaar om opruimingswerk te doen. Foto: Verskaf Solly Msimanga, Pretoria se burgemeester, het Donderdag self die middestad se strate ingevaar om opruimingswerk te doen nadat daar Woensdag skade aangerig is tydens wydverspreide optogte. Verskeie winkels se ruite is gebreek en geplunder en strate in die middestad is met rommel besaai toe duisende betogers aan massaprotesoptredes deelgeneem het. Ondersteuners van EFF het onder meer betoog dat pres. Jacob Zuma uit sy amp verwyder word. Die DA het betoog ter verdediging van Suid-Afrika se demokratiese instansies en burgers versoek om saam te staan om die Grondwet te beskerm. Nog ŉ organisasie, Save South Africa, het buite die Pretoria-landdroshof betoog, waar hofverrigtinge oor die bekendmaking van die veelbesproke staatskaping-verslag plaasgevind het. Die polisie en metropolisie het hul hande vol gehad toe deelnemers aan die EFF-optog van die beplande roete afgewyk en in verskeie strate betoog het. Msimanga het Donderdag, voor die opruimingswerk van stapel gestuur is, op die Sammy Marksplein bevestig inligting is van die Tshwane-metro se wetstoepassingsowerhede ontvang dat daar tydens die betogings onder meer skade aan eiendom aangerig is. Hy het die voorvalle veroordeel en gesê vernietigende protesoptredes is nie in die gees van demokrasie nie. “Die vandalisme, plundering en minagting van wetstoepassingsowerhede sal nie geduld word nie. Ons moedig plaaslike wetstoepassers aan om die nodige stappe te doen teen diegene wat verantwoordelik is vir gedrag wat nie demokratiese betogings bevoordeel nie,” het Msimanga gesê. Msimanga het gesê hoewel sekere optredes betreurenswaardig is, het nie alle protesoptredes in die middestad egter met sporadiese vernietiging en geweld gepaardgegaan nie. “Ons is tevrede dat wetstoepassers alles in hul vermoë gedoen het om die skade wat aangerig is te beperk, te midde van drie ongekende optogte. Maar, soos in die geval van massaprotes in die algemeen, is daar plekke wat slordig gelaat is.” Hy het beloof om sy deel as burgemeester te doen om te verseker dat die stad se netheid herstel word. Msimanga het gesê die metro sal maniere ondersoek om te verseker dat onwettige optredes nie in die toekoms herhaal word nie en dat protes binne die perke van die Wet op Byeenkomste geskied. Hy het inwoners en sake-eienaars bedank vir hul geduld tydens die betogings en hulle aangemoedig om alle voorvalle van geweld en gepaardgaande skade aan te meld.